Gísli B. , eins og hann er gjarnan kallaður , er Reykvíkingur og hefur búið í höfuðborginni fyrir utan árin þrjú sem hann var við myndlistarnám í Stuttgart í Þýskalandi . Gísli er án efa einn kraftmesti grafíski hönnuðurinn sem Ísland hefur alið og óhætt er að fullyrða að allir þeir sem hafa útskrifast úr grafískri hönnun á Íslandi hafi hagnast nokkuð á leiðsögn hans . Gísli kenndi allar götur frá því hann útskrifaðist sjálfur 1961 , eða í rúm fimmtíu ár en samhliða því stofnaði hann auglýsingastofu Gísla B. Björnssonar sem heitir Hvíta húsið í dag . Ári eftir að hann stofnaði auglýsingastofuna stofnaði hann líka grafíska deild í auglýsingateiknun í Myndlista - og handíðaskóla Íslands . Sú deild er nú deild innan Listaháskóla Íslands í grafískri hönnun þar sem Gísli kenndi þar til fyrir sjö árum . Hann hefur með öðrum orðum verið óþreytandi við að efla vitund almennings um starfsgrein sína og í fyrra kom út merkileg bók um merkjahönnun hans sem heitir Merki og form og kom út á vegum Listaháskólans og Háskólaútgáfunnar . Bókin er ætluð nemendum í Listaháskólanum en merkjahönnun hefur verið rík á starfsferli Gísla . Hann hefur , ýmist einn eða með öðrum , komið að hönnun merkja á borð við merki Ríkisútvarpsins , Norræna hússins , Landbúnaðarháskólans , Hjálparstofnunar kirkjunnar , Hjartaverndar og mörgum fleiri . Gísli varð áttræður í fyrra og eftir að hafa rekið auglýsingastofu í áratugi gekk hann út úr GBB auglýsingastofu 1986 og hefur síðan starfað einn . Hann er einn af þeim sem eru svo lánsamir að hafa áhugamál sem beið á meðan hann sinnti störfum sínum en nú þegar efri árin eru hafin getur hann snúið sér að því heilshugar . Gísli er mikill áhugamaður um hesta og er höfundur að stórri og mikilli bók um íslenska hestinn , ásamt Hjalta Jóni Sveinssyni , og hefur ferðast mjög mikið um landið á hestum . 1974 – 2002 fór Gísli á hestbaki um landið sem fararstjóri og leiðsögumaður fyrir Íshesta allmargar ferðir . “ Nálægð mannsins við umhverfi sitt verður varla meiri , ” segir hann . “ Ólík birta frá þungum skýjabökkum til ótal bjartra geislatóna heilla mig . Vetur , sumar , vor og haust – alltaf eru næg tilefni ti að skoða og njóta . Sama má segja um landið sjálft , landslagið , gróið land sem ógróið . Þetta eru endalausir og þó afmarkaðir akrar , sléttur , mýrar , flóar , sandar , heiðar , hafið , vötn og breiðar ár sem mynda forgrunn og upp af því rís við sjóndeildarhring tignarlegt fjall , fell , eyja , mögnuð ský og litir veðursins sem loka myndinni . Allt verður þetta tilefni til sköpunar og þessu vil ég koma til skila , ” segir Gísli og í myndum hans má klárlega sjá hvað það sem sem hann hefur upplifað á ferðum sínum og hefur örvað listamanninn til dáða . Gísli talar um að litaflóra íslenskrar náttúru hafi verið að taka breytingum á síðustu árum . “ Allur gróður er orðinn meiri eftir mörg “ góð ” sumur og gróður þekur nú sanda sem áður voru svartir , ” segir hann . “ Nýjar nytjajurtir eru komnar til sögunnar eins og bygg , hafrar , repja og súrur , þessar jurtir eru litaglaðar og akrarnir bera þess merki . Fjöldi tóna er í gulu , grænu og okkurlit yfir í brúnt og rautt . ” Síðustu árin hefur Gíslu fengist við myndlist sína og var með stóra og mikla vinnustofu sem hann hefur því miður ekki lengur . Hann er því með vinnuaðstöðuna heima og í stofunni má sjá myndir eftir hann undir öllum borðum og við veggi því hann þarf reglulega að virða myndirnar fyrir sér áður en þær eru fullgerðar og hann ánægður . Myndir eftir hann eru til sýnis á hóteli dóttur hans 360° Panorama Hóteli í Hnaus í Flóa á jörð fjölskyldunnar þar sem Gísli vinnur að skógrækt .